**A Győr-Moson-Sopron Megyei Kormányhivatal**

# PÓT-AJÁNLATTÉTELI FELHÍVÁSA

**A 2016. augusztus 22. és 2016. december 31. közötti időszakban képzéseket elindító, a 6/1996. (VII.16.) MüM rendelet 3. § szerinti felnőttképzést folytató intézmények képzési jegyzékének kiegészítéséhez.**

Az ajánlat célja:

A munkaviszonyban állók, a munkahelyüket vesztett, vagy tanulmányaikat befejezett álláskeresők munkaerő-piaci képzésben való részvételének támogatása, az első vagy ismételt munkába állás, illetve a munkahelyek megtartásának elősegítése a munkaerő-piaci igényekhez igazodó ismeretek megszerzésének biztosításával.

A támogatható képzések köre:

A foglalkoztatást elősegítő támogatásokról, valamint a Munkaerőpiaci Alapból foglalkoztatási válsághelyzetek kezelésére nyújtható támogatásról szóló 6/1996. (VII. 16.) MüM rendelet 1. §-ában szereplő, támogatott képzések.

Vonatkozó főbb jogszabályok:

* a felnőttképzésről szóló 2013. évi LXXVII. törvény és végrehajtási rendeletei
* a szakképzésről szóló 2011. évi CLXXXVII. törvény
* a szolgáltatási tevékenység megkezdésének és folytatásának általános szabályairól szóló 2009. évi LXXVI. Törvény
* a foglalkoztatás elősegítéséről és a munkanélküliek ellátásáról szóló 1991. évi IV. törvény
* a Polgári Törvénykönyvről szóló 2013. évi V. törvény
* a foglalkoztatást elősegítő támogatásokról, valamint a Munkaerő-piaci Alapból foglalkoztatási válsághelyzetek kezelésére nyújtható támogatásról szóló 6/1996. (VII. 16.) MüM rendelet

Ajánlott szakirányok, határidők

Jelen ajánlattételi felhívás a **2016. augusztus 22-től 2016. december 31-ig** terjedő időszakban, az 1. sz. mellékletben meghatározott szakirányokban és helyszíneken indítandó képzésekre szól*.*

Képzések indításának várható időtartama: **2016. augusztus 22.- 2016. december 31.**

Ajánlatok benyújtásának határideje: **2016. augusztus 1.**

A legkedvezőbb ajánlatot benyújtott, a felnőttképzésről szóló 2013. évi LXXVII. törvény (továbbiakban: Fktv.) 1 §. (1) bekezdés c) pontjában meghatározott felnőttképzési tevékenységet folytató intézmények jegyzékre kerülnek.

Az összeállított képzési jegyzék nyilvánosságra hozatalának várható ideje: 2016. III. negyedév

A képzési jegyzékre kerülés feltételei

*A képzési jegyzékre csak olyan intézmény kerülhet fel, amely*

* a felnőttképzésről szóló 2013. évi LXXVII. törvény alapján az adott képzés indítására és lefolytatására jogosultsággal rendelkezik. (Szerepel az Fktv 5. §-ában meghatározott felnőttképzést folytató intézmények elektronikus nyilvántartásában, rendelkezik az adott képzésre vonatkozó engedéllyel, vagy vállalja, hogy annak engedélyeztetését legkésőbb az ajánlat benyújtásának napján megkéri. Ha az adott képzés az OKJ-ban rész-szakképesítésként szerepel, akkor az indítható az alap szakképesítésre kiadott engedély birtokában is, azonban megvalósításához szakértővel minősített képzési program szükséges, melyre a felnőttképzési szerződés megköthető.)
* rendelkezik az adott képzésnek és az Fktv. 12. § (1) bekezdésben foglaltaknak megfelelő képzési programmal, és annak megvalósításához szükséges tananyaggal,
* vállalja, hogy a Fktv. 3. §-a hatálya alá tartozó képzéseket a 393/2013. (XI. 12.) Korm. rendelet 16. § (7) bekezdés b) és c) pontjában meghatározott szakképzettséggel és szakmai gyakorlattal rendelkező oktatókkal bonyolítja le,
* több képzésre tett ajánlat esetén a szükséges szakképzettséggel és szakmai gyakorlattal rendelkező oktatókat a képzési programok egyidejű indítása esetén is biztosítani tudja,
* biztosítja a képzéshez előírt és szükséges tárgyi feltételeket,
* rendelkezik saját tulajdonban lévő, vagy bérelt, vagy más módon használatban lévő oktatásra alkalmas épülettel, vagy épületrésszel a képzés helyszínén,
* a meghirdetett képzés helyszíne szerinti megyében ügyfélszolgálatot biztosít, amely biztosítja a képzés iránt érdeklődők és a képzésben résztvevők számára a személyes megkeresés, a telefonon és interneten keresztül történő elérés lehetőségét,
* képzési ajánlatai nem haladják meg a Nemzetgazdasági Minisztérium által hivatalos formában közzétett – az ajánlattétel beadásának napján érvényes - költségnormák kereteit,
* a tanfolyam szervezésével kapcsolatos egyéb díjat a képzésben résztvevőtől nem kér,
* vállalja, hogy a Kormányhivatallal a 6/1996. (VII.16.) MÜM rendelet 4. §-ban meghatározott együttműködési megállapodást köt,
* a tanfolyam indítását az ajánlatban vállalt minimális létszám megléte esetén az év bármely szakában vállalja,
* vállalja a meghirdetett településtől eltérő helyszínen tartandó képzés lebonyolítását is, amennyiben a Kormányhivatal, munkaerő-piaci okok miatt a képzési jegyzékre felvett képző intézményt - speciális technikai feltételeket nem igénylő képzés esetén - erre felkéri,
* vállalja, hogy a képzések megvalósítása során a megengedett hiányzás mértéke (elmélet-gyakorlat összesen) maximum 20%,
* vállalja, hogy a lemorzsolódás csökkentése érdekében a megengedett hiányzás indokolt, igazolt távolléttel történő túllépése esetén a mulasztott órák pótlására plusz költség felszámítása nélkül lehetőséget biztosít, ha azt a résztvevő írásban kéri,
* a képzésben résztvevővel az Fktv. 13. §-a szerinti felnőttképzési szerződést köt,
* megfelel a rendezett munkaügyi kapcsolatokról szóló jogszabályokban foglalt feltételeknek,
* nem áll csődeljárás, felszámolási eljárás, vagy végelszámolás alatt,
* ajánlata megfelel a kiíró által meghatározott tartalmi és formai követelményeknek.

*Tartalmi követelmények*

* Az ajánlattevő rendelkezzen az Országos Képzési Jegyzékről és az Országos Képzési Jegyzék módosításának eljárásrendjéről szóló 150/2012. (VII. 6.) Kormányrendeletben (a továbbiakban OKJ rendelet) szereplő szakképesítésekre vonatkozó szakmai vizsga szervezésére való jogosultsággal, ill. ennek hiányában jelölje meg a szakmai vizsgáztatásra jogosult intézményt.
* Az ajánlattevő vállalja, hogy a képzés megkezdését megelőzően a képzésre jelentkezők részére szakmai alkalmassági vizsgálatot végez, a kiválasztás rész- és összesített eredményét minden esetben dokumentálja, és ezen dokumentációt a tanfolyam befejezéséig megőrzi.
* Az ajánlattevő vállalja, hogy az Fktv. 11. § (1) g) pontja alapján felméri a résztvevők előzetes tudásszintjét.
* A képzés tervezett létszáma, helyszíne, óraszáma, intenzitása feleljen meg az ajánlattételi felhívásban meghatározottaknak. Munkaadói háttérrel rendelkező képzések esetében a gyakorlati képzés intenzitása, beosztása igazodhat a képzésbe bevont munkahely/intézmény szokásos munkarendjéhez.
* Az engedélyezett képzés képzési programjának óraszáma megfelel az felhívásban meghatározott óraszám-intervallumnak, továbbá ha az engedélyezett képzés megnevezése (nem szükséges a szó szerinti egyezőség), célja, célcsoportja a felhívás elvárása szerinti.
* A gépjárművezetői képesítések megszerzésére irányuló képzések a jogszabály által előírt időtartamban kerüljenek lebonyolításra. (Amennyiben a jogszabály nem kötött óraszámot határoz meg, akkor a kötelező minimális óraszám az irányadó.)
* A kiírásban szereplő helyszíntől való eltérés csak akkor elfogadható, ha az adott helyszínen nem biztosítható a feltétel, s erről a szükséges indokolást csatolja az ajánlathoz.
* A megadott heti képzési óraszámtól (intenzitás) való eltérés csak a gépjárművezetői tanfolyamok esetén megengedett.
* Az ajánlattevő, amennyiben rendelkezi ilyennel, mutasson be legalább 2 db – az ajánlat benyújtását megelőző 3 évben lebonyolított –, az ajánlatnak megfelelő képzési körben megvalósított képzésről szóló referenciát.

*A képzés során tervezhető:*

* felkészülési idő a vizsgára, amely vagy az adott képesítésre vonatkozóan hatályos jogszabályok által meghatározott, vagy a képzés idejével arányos: a 6 hónapot meg nem haladó képzések esetén max. 5 munkanap lehet; a 6-12 hónapig tartó képzési programok esetében max. 10 munkanap.
* tanítás nélküli munkanap: a 6-12 hónapos képzési programok esetében a képzés időtartamával arányos, de max. 5 munkanap; a 12 hónapot meghaladó képzések esetében max. 8 munkanap.

A képzés intenzitásánál a vizsgára való felkészülés és a szünet idejét nem kell figyelembe venni.

*Formai követelmények*

* Ajánlatot csak a jelen felhívás 2. és 3. sz. mellékletét képező, szövegszerkesztővel kitöltött adatlapokon lehet benyújtani.
* Az „Adatlap a felnőttképzést folytató intézményről” című dokumentumot és kötelező mellékleteit egy eredeti összefűzött, megbonthatatlan példányban, oldalszámozással és tartalomjegyzékkel ellátva; az „Adatlap a képzési programról” nyomtatványt képzési programonként egy eredeti összefűzött, megbonthatatlan példányban, képzési programonként egymástól elkülönítve, oldalszámozással és tartalomjegyzékkel ellátva kell benyújtani.

A képzési programonként benyújtandó dokumentumok előlapjára kérjük feltüntetni az ajánlattevő nevét, címét, a felhívás 1. sz. mellékletében szereplő képzés sorszámát (egy előlapon csak egy ilyen sorszám szerepelhet), megnevezését és a képzés tervezett helyszínét is.

*Az ajánlatok benyújtásának módja, helye, határideje*

Az ajánlatokat cégszerűen aláírva, zárt borítékban, 2016. augusztus 1. 15:00 óráig a Győr-Moson-Sopron Megyei Kormányhivatalnál lehet kizárólag személyesen, az ajánlattevő képviselője, vagy írásbeli meghatalmazottja által benyújtani **(címe: 9021 Győr, Jókai utca 12. II. emelet 203. Foglalkoztatási Főosztály titkárság).**

(A postai, gyorspostai, futárszolgálati úton vagy egyéb módon megküldött ajánlatok érvénytelennek minősülnek).

A részletes ajánlattételi felhívás (ajánlattételi adatlap és mellékletei) letölthetők http://gyor-moson-sopro.munka.hu oldalon a Képzési ajánlatok menüpontban.

*Hiánypótlás*

A Kormányhivatal hiánypótlásra lehetőséget egy alkalommal - a hiánypótlási felhívás kézhezvételét követő 5 munkanapon belül - biztosít. Időközbeni hiánypótlás nem lehetséges. A hiánypótlást az ajánlat benyújtásánál meghatározott módon kell benyújtani.

Nem lehetséges hiánypótlás ha:

1. a formanyomtatványban bármilyen változtatást tesz (kivéve azokat az eseteket, ahol az adatlap erre lehetőséget biztosít),
2. az ajánlat a beadási határidőig nem (vagy nem a megfelelő módon) érkezik be az ajánlatkérőhöz,
3. az intézmény nem a meghirdetett – a felhívás 1. sz. mellékletében feltüntetett – képzés lebonyolítására nyújtja be ajánlatát,
4. az ajánlat paraméterei (létszám, óraszám, képzés megnevezése, OKJ szám, heti óraszám, stb.) nem felelnek meg az ajánlattételi felhívás 1. sz. mellékletében meghatározott feltételeknek,
5. az ajánlatban szereplő képzési program engedélyeztetését legkésőbb az ajánlat benyújtásának napján a felnőttképzést folytató intézmény nem kérte,
6. az ajánlattevő pénzügyi ajánlata meghaladja a Nemzetgazdasági Minisztérium által a Nemzetgazdasági Közlönyben közzétett – az ajánlattétel beadásának napján érvényes – költségnormák kereteit, vagy a költségkalkuláció nem felel meg a 6/1996. (VII. 16.) MÜM rendeletben foglaltaknak,
7. a képzési költsége aránytalanul alacsony\*,
8. a költségkalkuláció nem nyilvánvaló számítási hibát tartalmaz. (nyilvánvaló számítási hiba az a hiba, amely valamely matematikai művelet elvégzéséből –szorzás, osztás, összeadás, kivonás- adódik, és amely a számítás megfelelő elvégzésével korrigálható úgy, hogy az egy főre eső képzési költséget, az összesített fajlagos költséget az eredetileg beadott ajánlathoz képest nem változtatja meg.)

*\* Aránytalanul alacsony az az ár, mely programrészenként ill. OKJ-s képzések esetében külön az elméleti és külön a gyakorlati oktatás tekintetében nem éri el a benyújtott ajánlatban szereplő óraszámhoz tartozó, miniszteri közleményben kiadott maximális fajlagos költségek 80%-át.*

 *Az ajánlatok értékelése*

A jegyzékre kerülő intézmények és programjaik kiválasztása a képzők által benyújtott ajánlatok alapján történik, az alábbi szempontok figyelembe vételével:

* jogszabályi és az ajánlattételi felhívásban meghatározott formai és tartalmi követelményeknek való megfelelés,
* pénzügyi ajánlat.

Kizárólag azok az ajánlatok kerülnek értékelésre, melyek a hiánypótlás nélkül, ill. hiánypótlást követően az ajánlatkérő által meghatározott – fentebb leírt – követelményeknek megfelelnek.

*Az ajánlat érvénytelen:*

* ha az ajánlat a hiánypótlást követően sem felel meg a felhívásban foglalt formai és tartalmi követelményeknek,
* ha az ajánlat hiánypótlása nem teljes körű, vagy nem megfelelő,
* ha a hiánypótlás a hiánypótlási felhívásban kitűzött határidőig nem, vagy nem az ajánlat benyújtásánál meghatározott módon érkezik be az ajánlatkérőhöz,

Az ajánlatban valótlan adatok, információk közlése megtévesztésnek minősül, amely az ajánlattevőt automatikusan kizárja a képzési jegyzékre történő felvételből.

*Döntés*

A képző intézmények formai és tartalmi szempontból megfelelő képzési ajánlatai közül, képzési szakirányonként az Értékelő Bizottság mérlegelési jogkörében választ.

Az ajánlat képzési jegyzékre kerüléséről, illetőleg elutasításáról az ajánlatot benyújtó képző intézmények a döntést követően a Kormányhivataltól írásban értesítést kapnak.

Felhívjuk a képző intézmények figyelmét, hogy a képzési jegyzékre való felkerülés a Kormányhivatal részéről nem jelent konkrét kötelezettségvállalást, annak feltétele a két fél közötti együttműködési megállapodás megkötése.

A képzési programok indítása a Kormányhivatal képzési tervének és pénzügyi forrásainak függvényében történik.

Felhívjuk az ajánlattevők figyelmét, hogy a kérdéseikre adott folyamatos válaszadás, valamint az esetleges jogszabályi változások miatt célszerű a honlapot figyelemmel kísérni.

*Egyéb tudnivalók*

Az ajánlatok elkészítésével összefüggő - írásban feltett, elektronikus úton megküldött - kérdésekre a Nemzeti Szakképzési és Felnőttképzési Hivatal (továbbiakban NSZFH, e-mail: ajanlattetel@lab.hu) ad írásban felvilágosítást. Az ajánlatok benyújtásával kapcsolatban írásban feltett kérdések legkésőbb a benyújtási határidő letelte előtt 2 munkanappal nyújthatók be (legkésőbb 16 óráig). Az ezután írásban feltett kérdésekre nem áll módunkban válaszolni. A feltett kérdésekre a NSZFH folyamatosan, de legkésőbb az ajánlati határidő lejárta előtt 1 munkanappal írásban elektronikus úton megküldött levélben választ ad. Az ajánlattevők közérdekű kérdései és azok válaszai a NSZFH honlapján (http:// www.nive.hu) folyamatosan megtekinthetőek lesznek.

Győr, 2016. július 22.

 Győr-Moson-Sopron Megyei Kormányhivatal

Mellékletek:

1. A felhívás tárgyát képező képzési programok jegyzéke (1. sz. melléklet)
2. Intézményi ajánlattételi adatlap és mellékletei (2. sz. melléklet)
3. Képzési ajánlattételi adatlap (3. sz. melléklet)
4. Együttműködési megállapodás minta (4. sz. melléklet)